Urmareste Modifică dimensiunea fontului: Play

Constanţa, 14 mar /Agerpres/ - Pompierii constănţeni au fost marţi deopotrivă protagoniştii şi martorii unei scene emoţionante, când i-au redat unei căţeluşe, Flory, puiul în vârstă de o lună, salvat după ce a stat 24 de ore pe fundul unei fose septice dezafectate, într-un cartier periferic al oraşului Ovidiu.



Potrivit purtătorului de cuvânt al Inspectoratului pentru Situaţii de Urgenţă (ISU) Constanţa, Anca Chiriţă, pompierii constănţeni au intervenit, marţi, timp de o oră pentru salvarea unui pui de câine căzut în urmă cu o zi în fosa septică dezafectată a unei gospodării din Ovidiu.



"Intervenţia nu a fost deloc uşoară pentru că echipa de salvatori a trebuit să spargă mai întâi placa de beton ce acoperea fosa septică şi abia apoi un pompier a coborât pe coardă, cam 4 metri, până a putut să recupereze micul animal speriat. Şansa i-a surâs totuşi puiului, în vârstă de 30 de zile, după cum au declarat stăpânii animalului, căci fosa era plină cu peturi pe care câinele a putut să stea şi să se menţină uscat, până la intervenţia noastră. Altfel, nu-l mai găseam în viaţă", a declarat Anca Chiriţă.



Recompensa pentru salvatorii de la ISU a constituit-o explozia de bucurie manifestată de căţeluşa Flory, un metis Bichon, la revederea puiului ei, botezat cu numele de Lucky de către pompieri. Stăpânii câinelui spun că au încercat încă de luni să salveze căţeluşul, dar nu au reuşit din cauza adâncimii fosei. AGERPRES/(AS-autor: Dan Mihăescu, editor: Diana Dumitru)